CELEX: 52020PC0124
Language: sl
Date: 2020-03-31
Title: Predlog IZVEDBENI SKLEP SVETA o dovoljenju Italiji, da uporabi posebni ukrep odstopanja od člena 285 Direktive 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 31.3.2020
            COM(2020) 124 final
            2020/0048(NLE)
            Predlog
            IZVEDBENI SKLEP SVETA
            o dovoljenju Italiji, da uporabi posebni ukrep odstopanja od člena 285 Direktive 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               V skladu s členom 395(1) Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  1
                (v nadaljnjem besedilu: direktiva o DDV) lahko Svet soglasno na predlog Komisije kateri koli državi članici dovoli, da uvede posebne ukrepe za odstopanje od določb navedene direktive zaradi poenostavitve postopka obračunavanja DDV ali preprečevanja nekaterih vrst davčnih utaj ali izogibanja davkom.
            
            
               V dopisu, ki ga je Komisija evidentirala 26. julija 2019, je Italija zaprosila za dovoljenje, da se ji do 31. decembra 2022 dovoli oprostitev plačila DDV za davčne zavezance, katerih letni promet ne presega določenega praga iz člena 285 direktive o DDV, povišanje tega praga s 65 000 EUR na 100 000 EUR in hkrati uporabo obveznega sistema za izdajanje elektronskih računov zadevnim davčnim zavezancem ter povišanje praga za prostovoljne organizacije in združenja za socialni napredek do 130 000 EUR. 
            
            
               V skladu s členom 395(2) direktive o DDV je Komisija z dopisom z dne 20. septembra 2019 o zahtevku Italije obvestila druge države članice. Z dopisom z dne 23. septembra 2019 je Komisija uradno obvestila Italijo, da ima vse informacije, potrebne za presojo zahtevka.
            
            
               Nato se je Italija po neuradnih razpravah s pristojnimi službami Komisije in nadaljnjih političnih ocenah na nacionalni ravni odločila, da bo svoj prvotni zahtevek spremenila z dopisom, ki je bil poslan 26. novembra 2019, pri Komisiji pa evidentiran 5. decembra 2019. 
            
            
               Italija je s tem dopisom zaprosila, da se umakne zahtevek za povišanje praga oprostitve s 65 000 EUR na 100 000 EUR, pri čemer je pojasnila, da ta zahtevek temelji na nacionalnem pravilu, ki je bilo v postopku razveljavitve. Namesto tega je Italija izrazila željo, da se ohrani sedanji prag 65 000 EUR, kar je v skladu s pavšalno ureditvijo za davčne zavezance na področju neposrednih davkov. Italija je poleg tega zaprosila za umik zahtevka za povišanje praga na 130 000 EUR za prostovoljne organizacije in združenja za socialni napredek, saj je povezan z ukrepi za neposredno obdavčitev, ki še niso začeli veljati; Italija si je pridržala pravico, da ponovno predloži tak zahtevek, ko bodo začeli veljati zadevni splošni ukrepi. Poleg tega je Italija na podlagi dogovora držav članic na seji Sveta za ekonomske in finančne zadeve (ECOFIN) z dne 8. novembra 2019 o predlogu Komisije o novih pravilih za poenostavitev v zvezi z DDV za mala podjetja
                  2
               , ki je bil sprejet 18. februarja 2020
                  3
                in bo začel veljati 1. januarja 2025, zaprosila, da se podaljšanje ukrepa odstopanja izteče 31. decembra 2024. 
            
            
               V skladu s členom 395(2) direktive o DDV je Komisija z dopisom z dne 10. decembra 2019 o popravku prvotnega zahtevka, ki ga je poslala Italija, obvestila druge države članice. Z dopisom z dne 11. decembra 2019 je Komisija uradno obvestila Italijo, da ima vse informacije, potrebne za presojo spremenjenega zahtevka.
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               V skladu s poglavjem 1 naslova XII direktive o DDV lahko države članice uporabijo posebno ureditev za mala podjetja, vključno z možnostjo, da davčne zavezance, ki ne dosegajo določene višine letnega prometa, oprosti plačila DDV. Davčnim zavezancem, upravičenim do te izjeme, ni treba obračunavati DDV na dobavljeno blago, zato pa ne morejo odbiti DDV na svoje vložke. 
            
            
               Možnost uporabe posebnih pravil o DDV, vključno z oprostitvami ali progresivno davčno olajšavo za mala podjetja, je bila prvič uvedena s členom 14 Direktive Sveta 67/228/EGS
                  4
               . Države članice, ki niso uporabile možnosti iz te določbe, so lahko pozneje v skladu s členom 24(2)(b) Direktive 77/388/EGS
                  5
               , ki je zdaj prenovljen kot prvi odstavek člena 285 direktive o DDV, plačila DDV oprostile le davčne zavezance, katerih letni promet ne presega 5 000 EUR ali protivrednosti v nacionalni valuti. 
            
            
               Italija nikoli ni izkoristila možnosti iz člena 14 Direktive Sveta 67/228/EGS. Leta 2007 je zaprosila za dovoljenje za odstopanje od prvega odstavka člena 285, tako da je plačila DDV oprostila davčne zavezance, katerih letni promet ne presega 30 000 EUR. Italija je ta zahtevek vložila zaradi svoje gospodarske strukture, ki jo večinoma sestavljajo mikropodjetja z zelo majhnim številom zaposlenih, ter želje, da poenostavi obveznosti v zvezi z DDV za mala podjetja in olajša pobiranje DDV za nacionalno davčno upravo. Ukrep odstopanja je bil odobren do 31. decembra 2010 na podlagi Sklepa Sveta 2008/737/ES
                  6
               . Ukrep je bil neobvezen, malim podjetjem pa omogoča, da se odločijo za splošno ureditev DDV.
            
            
               
                  Italija je bila nato pooblaščena, da z Izvedbenim sklepom Sveta 2010/688/EU
                     7
                   podaljša veljavnost ukrepa odstopanja do 31. decembra 2013, nato pa še do 31. decembra 2016 z Izvedbenim sklepom Sveta 2013/678/EU
                     8
                  , s katerim se je povečal tudi najvišji prag oprostitve s 30 000 EUR na 65 000 EUR in nazadnje do 31. decembra 2019 z Izvedbenim sklepom Sveta (EU) 2016/1988
                     9
                  . 
               
               
                  Trenutni (spremenjeni) zahtevek Italije za dodatno podaljšanje obdobja veljavnosti ukrepa odstopanja do 31. decembra 2024, ne da bi se pri tem povečal sedanji prag v višini 65 000 EUR (ali katera koli protivrednost temu pragu v realnem smislu), temelji na istih razlogih, kot so bili navedeni v prejšnjih zahtevkih. 
               
               
                  Italija trdi, da imajo mala in srednja podjetja, in zlasti mikropodjetja, prevladujočo vlogo v nefinančnem gospodarskem sektorju države z vidika dodane vrednosti in zaposlovanja. Glede na nesorazmerne stroške upoštevanja predpisov v zvezi z DDV, ki jih nosijo taka podjetja v primerjavi z velikimi podjetji, in dejstvo, da so še vedno prizadeta zaradi gospodarske krize, Italija navaja, da je ukrep odstopanja pomembna spodbuda za začetek in utrditev njihove gospodarske dejavnosti. 
               
               
                  V zvezi s tem je treba poudariti, da bo učinek ukrepa odstopanja na davčne prihodke, pobrane na ravni končne potrošnje, zanemarljiv, njegov učinek pa bo znaten v smislu poenostavitve davčnih obveznosti zadevnih davčnih zavezancev in postopka pobiranja DDV za davčno upravo. Opozoriti je treba, da ukrep zadeva 1 332 000 davčnih zavezancev, ki predstavljajo 25 % potencialno upravičenih davčnih zavezancev. Italija ocenjuje skupni znesek zmanjšanja prihodkov na 385,7 milijona EUR. 
               
            
            
               Na podlagi informacij, ki jih je predložila Italija, je jasno, da je cilj zahtevka za podaljšanje ukrepa odstopanja oprostiti mala podjetja številnih obveznosti v zvezi z DDV v okviru splošne ureditve DDV ter zmanjšati breme davčne uprave, kar zadeva pobiranje davkov in revizije malih podjetij. To bi lahko davčni upravi omogočilo, da svoje nadzorne dejavnosti usmeri na večje davčne zavezance. Ukrep odstopanja je torej v skladu s cilji prvega pododstavka člena 395(1) direktive o DDV, ki državam članicam omogoča uvedbo posebnih ukrepov, ki odstopajo od njenih določb, za poenostavitev postopka pobiranja DDV. V zvezi s tem je treba ponoviti, da je ukrep neobvezen za davčne zavezance, ki se lahko odločijo za splošno ureditev DDV, in bo tak tudi ostal. 
            
            
            
               
                  Kot je dokazala Italija, se ne pričakuje, da bi ukrep odstopanja znatno vplival na skupni znesek njenih davčnih prihodkov, pobranih na ravni končne potrošnje, ali da bi škodljivo vplival na lastna sredstva Unije, ki izhajajo iz lastnih sredstev iz naslova DDV. Zato se zdi, da je ukrep odstopanja v skladu z drugim pododstavkom člena 395(1) direktive o DDV.
               
            
         
         
            
               
                  Glede na zgoraj navedeno in glede na to, da pravni okvir EU in dejansko stanje ostajata nespremenjena, se zdi zahtevano podaljšanje veljavnosti ukrepa odstopanja upravičeno. Zato se predlaga, da se zahtevek Italije odobri. 
               
            
            
               Odstopanja se običajno odobrijo za omejeno obdobje, da se lahko oceni, ali je ukrep odstopanja še vedno ustrezen in učinkovit. Poleg tega in kot je navedeno zgoraj, so bile določbe členov 281 do 294 direktive o DDV glede posebne ureditve za mala podjetja nedavno pregledane. Nova direktiva o enostavnejših pravilih o DDV za mala podjetja
                  10
                zahteva, da države članice najpozneje do 31. decembra 2024 sprejmejo in objavijo zakone in druge predpise, ki so potrebni za uskladitev z novimi pravili. Države članice bodo morale navedene nacionalne predpise uporabljati od 1. januarja 2025. 
            
            
            
               Zato bi bilo primerno Italiji dovoliti, da uporabi ukrep odstopanja do 31. decembra 2024. Ker pa bo sklep o odobritvi ukrepa odstopanja sprejet s strani Komisije šele po prenehanju veljavnosti Izvedbenega sklepa Sveta (EU) 2016/1988 (tj. po 31. decembru 2019), ta predlog ne more podaljšati veljavnosti ukrepa odstopanja, odobrenega z navedenim sklepom.
            
            
               •Skladnost z veljavnimi predpisi s področja zadevne politike
            
            
               
                  Ukrep odstopanja je v skladu s filozofijo nove direktive, ki spreminja člene 281 do 294 direktive o DDV v zvezi s posebno ureditvijo za mala podjetja, ki je bila sprejeta 18. februarja 2020 in izhaja iz akcijskega načrta za DDV
                     11
                  , njen cilj pa je ustvariti sodoben in poenostavljen sistem za ta podjetja. Njegov namen je zlasti zmanjšati stroške upoštevanja predpisov v zvezi z DDV in izkrivljanje konkurence na nacionalni ravni in na ravni EU, zmanjšati negativen vpliv učinka praga in olajšati izpolnjevanje obveznosti podjetij ter spremljanje, ki ga izvajajo davčne uprave.
               
               
                  Poleg tega je prag v višini 65 000 EUR v skladu z novo direktivo, saj državam članicam omogoča, da določijo prag letnega prometa, ki je potreben za oprostitev plačila DDV, na ravni, ki ne presega 85 000 EUR (ali protivrednosti v nacionalni valuti).
               
            
            
               Podobna odstopanja za oprostitev plačila DDV so bila odobrena drugim državam članicam za davčne zavezance, katerih letni promet je pod določenim pragom, kot je določeno v členu 285 direktive o DDV. Malti
                  12
                je bil odobren prag v višini 20 000 EUR, Nizozemski
                  13
                prag v višini 25 000 EUR, Luksemburgu
                  14
                prag v višini 35 000 EUR, Poljski
                  15
               , Estoniji
                  16
                in Latviji
                  17
                je bil odobren prag v višini 40 000 EUR, Hrvaški
                  18
                in Litvi
                  19
                prag v višini 45 000 EUR, Madžarski
                  20
                prag v višini 48 000 EUR, Sloveniji
                  21
                prag v višini 50 000 EUR, Romuniji
                  22
                pa prag v višini 88 500 EUR.
            
            
            
               Kot je bilo že navedeno, bi morala biti odstopanja od direktive o DDV vedno časovno omejena, da se njihovi učinki lahko ocenijo. Podaljšanje veljavnosti ukrepa odstopanja do 31. decembra 2024, kot je zaprosila Italija, je usklajeno z zahtevami nove direktive o preprostejših pravilih o DDV za mala in srednja podjetja. Ta direktiva določa 1. januar 2025 kot datum, na katerega bodo morale države članice uporabiti nacionalne določbe, ki jih morajo sprejeti za uskladitev z njo. 
            
            
            
               
                  Predlagani ukrep je torej v skladu z določbami direktive o DDV.
               
            
            
               Skladnost z drugimi politikami Unije 
            
            
               
                  Komisija v svojih letnih delovnih programih nenehno poudarja potrebo po preprostejših pravilih za mala podjetja. V zvezi s tem se delovni program Komisije za leto 2020
                     23
                   sklicuje na „posebno strategijo za MSP, ki bo malim in srednjim podjetjem olajšala poslovanje, rast in širjenje“. Kar zadeva davčna pravila, je ukrep odstopanja v skladu s takimi cilji. Ukrep je predvsem v skladu z delovnim programom Komisije za leto 2017
                     24
                  , ki se je nanašal posebej na DDV, pri čemer je navajal, da je upravno breme izpolnjevanja obveznosti iz DDV za mala podjetja veliko in da tehnične inovacije prinašajo nove izzive za učinkovito pobiranje davkov, poudarjena pa je bila tudi potreba po poenostavitvi DDV za mala podjetja. 
               
               
                  Prav tako je ukrep skladen s strategijo za enotni trg iz leta 2015
                     25
                  , v kateri se je Komisija zavezala, da bo pomagala malim in srednjim podjetjem pri rasti, med drugim z zmanjšanjem upravnega bremena, ki jim preprečuje, da bi v celoti izkoristila prednosti enotnega trga. Upošteva tudi filozofijo sporočila Komisije iz leta 2013 z naslovom „Akcijski načrt za podjetništvo 2020 – Oživitev podjetniškega duha v Evropi“
                     26
                   , v katerem je bila poudarjena potreba po poenostavitvi davčne zakonodaje za mala podjetja.
               
               
                  Ukrep je v skladu s politikami EU o malih in srednjih podjetjih, kot so bile določene v sporočilu o zagonu podjetij iz leta 2016
                     27
                   ter v sporočilu iz leta 2008 „Najprej pomisli na male“ – „Akt za mala podjetja“ za Evropo
                     28
                  , v katerih so države članice pozvane, naj pri pripravi zakonodaje upoštevajo posebne značilnosti malih in srednjih podjetij ter naj poenostavijo obstoječe regulativno okolje.
               
               
                  2.
                        PRAVNA PODLAGA, SUBSIDIARNOST IN SORAZMERNOST
               
            
            
               •Pravna podlaga
            
            
               
                  Člen 395 direktive o DDV je edina možna pravna podlaga.
               
            
            
               •Subsidiarnost (za neizključno pristojnost) 
            
         
         
            
               
                  Predlog je, glede na določbo v direktivi o DDV, na kateri temelji, v izključni pristojnosti Evropske unije. Načelo subsidiarnosti se zato ne uporablja.
               
            
            
               •Sorazmernost
            
            
               
                  Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti.
               
               
                  Zaradi omejenega obsega odstopanja je posebni ukrep sorazmeren z želenim ciljem, tj. s poenostavitvijo pobiranja davkov za male davčne zavezance in za davčno upravo.
               
            
            
               •Izbira instrumenta
            
            
               
                  Predlagani instrument je izvedbeni sklep Sveta.
               
               
                  V skladu s členom 395 direktive o DDV lahko samo Svet na predlog Komisije soglasno odobri odstopanje od skupnih predpisov o DDV. Izvedbeni sklep Sveta je najustreznejši instrument, saj se lahko naslovi na posamezno državo članico.
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Posvetovanja z zainteresiranimi stranmi
            
            
               
                  Posvetovanje z zainteresiranimi stranmi ni bilo opravljeno. Ta predlog temelji na zahtevku Italije in zadeva le to državo članico.
               
            
            
               •Zbiranje in uporaba strokovnih mnenj
            
            
               
                  Strokovno mnenje ni bilo potrebno. 
               
            
            
               •Ocena učinka
            
            
               Namen predloga za izvedbeni sklep Sveta je podaljšati ukrep za poenostavitev, ki ukinja številne obveznosti DDV za podjetja, ki poslujejo z letnim prometom, ki ne presega 65 000 EUR. To bi lahko imelo pozitiven učinek na zmanjšanje upravnega bremena za približno 1 332 000 malih podjetij (v višini 25 % potencialno upravičenih davčnih zavezancev) v letu 2017 ter za davčno upravo. Ukrep odstopanja je in bo za davčne zavezance ostal neobvezen. Davčni zavezanci imajo še vedno možnost, da se odločijo za splošno ureditev DDV v skladu s členom 290 Direktive 2006/112/ES. Italija ocenjuje, da učinek ukrepa na proračun z vidika prihodkov iz DDV za leto 2019 znaša 385,7 milijona EUR, kar velja za zanemarljivo.
            
            
               •Temeljne pravice
            
            
               
                  Predlog nima posledic za varstvo temeljnih pravic.
               
            
            
               4.PRORAČUNSKE POSLEDICE
            
            
               Predlog ne bo imel negativnega vpliva na proračun EU, ker bo Italija izračunala nadomestilo v skladu s členom 6 Uredbe Sveta (EGS, Euratom) št. 1553/89. 
            
            
               2020/0048 (NLE)
            
            
               Predlog
            
         
         
            
               IZVEDBENI SKLEP SVETA
            
            
               o dovoljenju Italiji, da uporabi posebni ukrep odstopanja od člena 285 Direktive 2006/112/ES o skupnem sistemu davka na dodano vrednost
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  29
                in zlasti prvega pododstavka člena 395(1) Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)V skladu s prvim odstavkom člena 285 Direktive 2006/112/ES lahko države članice, ki niso uporabile možnosti iz člena 14 Direktive Sveta 67/228/EGS
                  30
               , davčne zavezance, katerih letni promet ne presega 5 000 EUR ali protivrednosti v nacionalni valuti, oprostijo plačila davka na dodano vrednost (v nadaljnjem besedilu: plačilo DDV).
            
            
               (2)Z Izvedbenim sklepom Sveta 2008/737/ES
                  31
                je Italija dobila dovoljenje, da uporabi poseben ukrep, ki odstopa od člena 285 Direktive 2006/112/ES (v nadaljnjem besedilu: ukrep odstopanja), da lahko davčne zavezance, katerih letni promet ne presega 30 000 EUR, oprosti plačila DDV. Ukrep odstopanja je bil odobren do 31. decembra 2010.
            
            
               (3)Z Izvedbenim sklepom Sveta 2010/688/EU
                  32
                je bilo Italiji dovoljeno, da še naprej uporablja ukrep odstopanja do 31. decembra 2013. 
            
            
               (4)Z Izvedbenim sklepom Sveta 2013/678/EU
                  33
                je bilo Italiji dovoljeno, da še naprej uporablja ukrep odstopanja do 31. decembra 2016. Prag letnega prometa je bil povečan na 65 000 EUR. 
            
            
               (5)Z Izvedbenim sklepom Sveta (EU) 2016/1988
                  34
                je bila veljavnost dovoljenja za uporabo ukrepa odstopanja podaljšana do 31. decembra 2019 ali do začetka veljavnosti direktive o spremembi členov 281 do 294 Direktive 2006/112/ES o posebni ureditvi za mala podjetja, pri čemer se upošteva zgodnejši datum. Svet je 18. februarja 2020 sprejel Direktivo (EU) 2020/285
                  35
                o spremembi členov 281 do 294 Direktive 2006/112/ES v zvezi s posebno ureditvijo za mala podjetja.
            
            
               (6)V dopisu, ki ga je Komisija evidentirala 26. julija 2019, je Italija zaprosila za dovoljenje, da bi nadaljevala z uporabo ukrepa odstopanja po 31. decembru 2019 ter hkrati zvišala prag in povečala obseg oprostitve.
            
            
               (7)Z dopisom z dne 20. septembra 2019 je Komisija v skladu z drugim pododstavkom člena 395(2) Direktive 2006/112/ES o zahtevku Italije obvestila druge države članice. Komisija je z dopisom z dne 23. septembra 2019 Italijo obvestila, da ima na voljo vse informacije, potrebne za presojo zahtevka. 
            
            
               (8)Italija je z dopisom, ki ga je Komisija evidentirala 5. decembra 2019, spremenila svoj zahtevek, v katerem je zaprosila samo za dovoljenje, da še naprej uporablja ukrep odstopanja do 31. decembra 2024.
            
            
               (9)Z dopisom z dne 10. decembra 2019 je Komisija v skladu z drugim pododstavkom člena 395(2) Direktive 2006/112/ES o spremenjenem zahtevku Italije obvestila druge države članice. Komisija je z dopisom z dne 11. decembra 2019 Italijo obvestila, da ima na voljo vse informacije, potrebne za presojo spremenjenega zahtevka. 
            
            
               (10)Na podlagi informacij, ki jih je predložila Italija, se zdi, da razlogi za ukrep odstopanja ostajajo v veliki meri nespremenjeni. Ukrep odstopanja zmanjšuje upravno breme in stroške upoštevanja predpisov tako za mala podjetja kot za davčne organe, zato prispeva k poenostavitvi postopka za pobiranje DDV. 
            
            
               (11)Ukrep odstopanja je in bo za davčne zavezance ostal neobvezen. Davčni zavezanci imajo še vedno možnost, da se odločijo za splošno ureditev DDV v skladu s členom 290 Direktive 2006/112/ES. 
            
            
               (12)Na podlagi informacij, ki jih je predložila Italija, bo imel ukrep odstopanja le zanemarljiv učinek na skupni znesek davčnih prihodkov Italije, pobranih na ravni končne potrošnje.  
            
            
               (13)Ukrep odstopanja ne bo imel negativnega vpliva na lastna sredstva Unije, pridobljena iz DDV, ker bo Italija izračunala nadomestilo v skladu s členom 6 Uredbe Sveta (EGS, Euratom) št. 1553/89
                  36
               .
            
         
         
            
               (14)Glede na morebiten pozitiven učinek ukrepa odstopanja na zmanjševanje upravnega bremena in stroškov upoštevanja predpisov za mala podjetja in davčne organe ter glede na odsotnost vsakršnega večjega vpliva na skupne prihodke iz DDV bi bilo treba Italiji dovoliti, da uporabi ukrep odstopanja za nadaljnje obdobje. 
            
            
               (15)Dovoljenje za uporabo ukrepa odstopanja bi moralo biti časovno omejeno. Rok bi moral zadostovati za oceno učinkovitosti in ustreznosti praga. Poleg tega morajo države članice v skladu z Direktivo (EU) 2020/285 do 31. decembra 2024 sprejeti in objaviti zakone in druge predpise, potrebne za uskladitev s členom 1 navedene direktive, in jih uporabljati od 1. januarja 2025. Zato bi bilo primerno Italiji dovoliti, da uporablja ukrep odstopanja do 31. decembra 2024 – 
            
            
               SPREJEL NASLEDNJI SKLEP: 
            
            
               Člen 1
            
            
               Z odstopanjem od člena 285 Direktive 2006/112/ES se Italiji dovoli, da davčne zavezance, katerih letni promet ne presega 65 000 EUR, oprosti plačila DDV.
            
            
            
               Italija lahko poviša navedeni prag, da ohrani realno vrednost oprostitve.
            
            
               Člen 2
            
            
               Ta sklep se uporablja do 31. decembra 2024.
            
            
               Člen 3
            
            
               Ta sklep je naslovljen na Italijansko republiko.
            
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        UL L 347, 11.12.2006, str. 1.
               
               
                  
                     (2)
                  
                        Predlog direktive Sveta o spremembi Direktive 2006/112/ES o skupnem sistemu davka na dodano vrednost glede posebne ureditve za mala podjetja (COM(2018) 21 final).
               
               
                  
                     (3)
                  
                        Direktiva Sveta (EU) 2020/285 z dne 18. februarja 2020 o spremembi Direktive 2006/112/ES o skupnem sistemu davka na dodano vrednost glede posebne ureditve za mala podjetja in Uredbe (EU) št. 904/2010 glede upravnega sodelovanja in izmenjave informacij za namene spremljanja pravilne uporabe posebne ureditve za mala podjetja (UL L 62, 2.3.2020, str. 13).
               
               
                  
                     (4)
                  
                        Druga direktiva Sveta 67/228/EGS z dne 11. aprila 1967 o usklajevanju zakonodaje držav članic o prometnih davkih – Struktura in postopki za uporabo skupnega sistema davka na dodano vrednost (UL 71, 14.4.1967, str. 1303).
               
               
                  
                     (5)
                  
                        Šesta Direktiva Sveta 77/388/EGS z dne 17. maja 1977 o usklajevanju zakonodaje držav članic o prometnih davkih – Skupni sistem davka na dodano vrednost: enotna osnova za odmero (UL L 145, 13.6.1977, str. 1).
               
               
                  
                     (6)
                  
                        Odločba Sveta 2008/737/ES z dne 15. septembra 2008 o dovoljenju Italijanski republiki, da uporabi ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 249, 18.9.2008, str. 13).
               
               
                  
                     (7)
                  
                        Izvedbeni sklep Sveta 2010/688/EU z dne 15. oktobra 2010 o dovoljenju Italijanski republiki, da še naprej uporablja posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 294, 12.11.2010, str. 12).
               
               
                  
                     (8)
                  
                        Izvedbeni sklep Sveta 2013/678/EU z dne 15. novembra 2013 o dovoljenju Italijanski republiki, da še naprej uporablja posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 316, 27.11.2013, str. 35).
               
               
                  
                     (9)
                  
                        Izvedbeni sklep Sveta (EU) 2016/1988 z dne 8. novembra 2016 o spremembi Izvedbenega sklepa 2013/678/EU o dovoljenju Italijanski republiki, da še naprej uporablja posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 306, 15.11.2016, str. 11).
               
               
                  
                     (10)
                  
                        Glej opombo 3.
               
               
                  
                     (11)
                  
                        Sporočilo Komisije Evropskemu parlamentu, Svetu in Evropskemu ekonomsko-socialnemu odboru o akcijskem načrtu za DDV – Vzpostavitev enotnega območja DDV v EU: čas za odločitev (COM(2016) 148 final).
               
               
                  
                     (12)
                  
                        Izvedbeni sklep Sveta (EU) 2018/279 z dne 20. februarja 2018 o dovoljenju Republiki Malti, da uporabi posebni ukrep odstopanja od člena 287 Direktive 2006/112/ES o skupnem sistemu davka na dodano vrednost (UL L 54, 24.2.2018, str. 14).
               
               
                  
                     (13)
                  
                        Izvedbeni sklep Sveta (EU) 2018/1904 z dne 4. decembra 2018 o dovoljenju Nizozemski, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 310, 6.12.2018, str. 25).
               
               
                  
                     (14)
                  
                        Izvedbeni sklep Sveta (EU) 2019/2210 z dne 19. decembra 2019 o spremembi Izvedbenega sklepa Sveta 2013/677/EU o dovoljenju Luksemburgu, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 332, 24.2.2017, str. 155).
               
               
                  
                     (15)
                  
                        Izvedbeni sklep Sveta (EU) 2018/1919 z dne 4. decembra 2018 o spremembi Odločbe 2009/790/ES o dovoljenju Republiki Poljski, da uporabi ukrep z odstopanjem od člena 287 Direktive 2006/112/ES o skupnem sistemu davka na dodano vrednost (UL L 311, 7.12.2018, str. 32).
               
               
                  
                     (16)
                  
                        Izvedbeni sklep Sveta (EU) 2017/563 z dne 21. marca 2017 o dovoljenju Republiki Estoniji, da uporabi posebno odstopanje od člena 287 Direktive 2006/112/ES o skupnem sistemu davka na dodano vrednost (UL L 80, 25.3.2017, str. 33).
               
               
                  
                     (17)
                  
                        Izvedbeni sklep Sveta (EU) 2017/2408 z dne 18. decembra 2017 o dovoljenju Republiki Latviji, da uporabi posebno odstopanje od člena 287 Direktive 2006/112/ES o skupnem sistemu davka na dodano vrednost (UL L 342, 21.12.2017, str. 8).
               
               
                  
                     (18)
                  
                        Izvedbeni sklep Sveta (EU) 2017/1768 z dne 25. septembra 2017 o dovoljenju Republiki Hrvaški, da uvede posebno odstopanje od člena 287 Direktive 2006/112/ES o skupnem sistemu davka na dodano vrednost (UL L 250, 28.9.2017, str. 71).
               
               
                  
                     (19)
                  
                        Izvedbeni sklep Sveta (EU) 2017/1853 z dne 10. oktobra 2017 o spremembi Izvedbenega sklepa 2011/335/EU o dovoljenju Republiki Litvi za uporabo ukrepa, ki odstopa od člena 287 Direktive 2006/112/ES o skupnem sistemu davka na dodano vrednost (UL L 265, 14.10.2017, str. 15).
               
               
                  
                     (20)
                  
                        Izvedbeni sklep Sveta (EU) 2018/1490 z dne 2. oktobra 2018 o dovoljenju Madžarski, da uvede poseben ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 252, 25.6.2015, str. 38).
               
               
                  
                     (21)
                  
                        Izvedbeni sklep Sveta (EU) 2018/1700 z dne 6. novembra 2018 o spremembi Izvedbenega sklepa 2013/54/EU o dovoljenju Republiki Sloveniji, da uvede poseben ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 285, 13.11.2018, str. 78).
               
               
                  
                     (22)
                  
                        Izvedbeni sklep Sveta (EU) 2017/1855 z dne 10. oktobra 2017 o dovoljenju Romuniji, da uporabi posebni ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 265, 14.10.2017, str. 19).
               
               
                  
                     (23)
                  
                        Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – Delovni program Komisije za leto 2020 – Bolj ambiciozna Unija (COM(2020) 37 final).
               
               
                  
                     (24)
                  
                        Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – Delovni program Komisije za leto 2017 (COM(2016) 710 final). 
               
               
                  
                     (25)
                  
                        Sporočilo Komisije Evropskemu parlamentu, Svetu in Evropskemu ekonomsko-socialnemu odboru in Odboru regij – Izpopolnitev enotnega trga: več priložnosti za prebivalstvo in gospodarstvo (COM(2015) 550 final).  
               
               
                  
                     (26)
                  
                        Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – Akcijski načrt za podjetništvo 2020 – Oživitev podjetniškega duha v Evropi (COM(2012) 795 final).
               
               
                  
                     (27)
                  
                        Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – Naslednji na čelu Evrope: pobuda za zagon in razširitev podjetij (COM(2016) 733 final).
               
               
                  
                     (28)
                  
                        Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – „Najprej pomisli na male“ – „Akt za mala podjetja“ za Evropo (COM(2008) 394 final). 
               
               
                  
                     (29)
                  
                        UL L 347, 11.12.2006, str. 1.
               
               
                  
                     (30)
                  
                        Druga direktiva Sveta 67/228/EGS z dne 11. aprila 1967 o usklajevanju zakonodaje držav članic o prometnih davkih – Struktura in postopki za uporabo skupnega sistema davka na dodano vrednost (UL 71, 14.4.1967, str. 1303).
               
               
                  
                     (31)
                  
                        Odločba Sveta 2008/737/ES z dne 15. septembra 2008 o dovoljenju Italijanski republiki, da uporabi ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 249, 18.9.2008, str. 13).
               
               
                  
                     (32)
                  
                        Izvedbeni sklep Sveta 2010/688/EU z dne 15. oktobra 2010 o dovoljenju Italijanski republiki, da še naprej uporablja posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 294, 12.11.2010, str. 12).
               
               
                  
                     (33)
                  
                        Izvedbeni sklep Sveta 2013/678/EU z dne 15. novembra 2013 o dovoljenju Italijanski republiki, da še naprej uporablja posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 316, 27.11.2013, str. 35).
               
               
                  
                     (34)
                  
                        Izvedbeni sklep Sveta (EU) 2016/1988 z dne 8. novembra 2016 o spremembi Izvedbenega sklepa 2013/678/EU o dovoljenju Italijanski republiki, da še naprej uporablja posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 306, 15.11.2016, str. 11).
               
               
                  
                     (35)
                  
                        Direktiva Sveta (EU) 2020/285 z dne 18. februarja 2020 o spremembi Direktive 2006/112/ES o skupnem sistemu davka na dodano vrednost glede posebne ureditve za mala podjetja in Uredbe (EU) št. 904/2010 glede upravnega sodelovanja in izmenjave informacij za namene spremljanja pravilne uporabe posebne ureditve za mala podjetja (UL L 62, 2.3.2020, str. 13).
               
               
                  
                     (36)
                  
                        Uredba Sveta (EGS, Euratom) št. 1553/89 z dne 29. maja 1989 o dokončni enotni ureditvi zbiranja lastnih sredstev, pridobljenih iz davka na dodano vrednost (UL L 155, 7.6.1989, str. 9).